ET Euroopa Liidu Teataja L 291/16

KOMISJONI MÄÄRUS (EÜ) nr 1315/2007,

8. november 2007,

millega kehtestatakse lennuliikluse korraldamise ohutusjärelevalve ja muudetakse määrust (EÜ) nr 2096/2005

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 10. märtsi 2004. aasta määrust (EÜ) nr 550/2004 aeronavigatsiooniteenuste osutamise kohta ühtses Euroopa taevas (teenuse osutamise määrus), (1) eriti selle artiklit 4,

ning arvestades järgmist:

(1) Vastavalt määrusele (EÜ) nr 550/2004 peab komisjon kindlaks määrama ja vastu võtma Euroopa Lennuliikluse Ohutuse Organisatsiooni (Eurocontrol) ohutusnõuete (ESARR) asjakohased sätted, võttes arvesse olemasolevat ühenduse õigust. Euroopa Lennuliikluse Ohutuse Organisatsiooni ohutusnõuetega ESARR 1 nähakse ette ohutusnõuded lennuliikluse korraldamise (Air Traffic Management, ATM) ohutusjärelevalve tõhusaks rakendamiseks.

(2) Riiklike järelevalveasutuste tegevus ja ülesanded on kindlaks määratud Euroopa Parlamendi ja nõukogu 10. märtsi 2004. aasta määrusega (EÜ) nr 549/2004, millega sätestatakse raamistik ühtse Euroopa taeva loomiseks (raammäärus), (2) määrusega (EÜ) nr 550/2004, Euroopa Parlamendi ja nõukogu 10. märtsi 2004. aasta määrusega (EÜ) nr 552/2004 Euroopa lennuliikluse juhtimisvõrgu koostalitlusvõime kohta (koostalitlusvõime määrus) (3) ning komisjoni 20. detsembri 2005. aasta määrusega (EÜ) nr 2096/2005, milles sätestatakse aeronavigatsiooniteenuste osutamise ühised nõuded. (4) Kõnealused määrused hõlmavad aeronavigatsiooniteenuste ohutusnõudeid. Kuigi vastutus teenuse ohutu osutamise eest lasub teenuse osutajal, peaksid liikmesriigid tagama tõhusa järelevalve riiklike järelevalveasutuste kaudu.

(3) Käesolev määrus ei hõlma sõjalisi operatsioone ega õppusi, nagu on osutatud määruse (EÜ) nr 549/2004 artikli 1 lõikes 2.

(4) Riiklikud järelevalveasutused peaksid teostama ohutusauditeid ja hindamist kooskõlas käesoleva määrusega ning määrusega (EÜ) nr 550/2004 ette nähtud nõuetekohase kontrolli ja ülevaatuse osana.

(5) Riiklikud järelevalveasutused peaksid vajaduse korral kaaluma käesoleva määrusega ettenähtud ohutusjärelevalve rakendamist ka muudes järelevalve valdkondades, et teostada tõhusat ja ühtset järelevalvet.

(6) Kooskõlas rahvusvahelise tsiviillennundusorganisatsiooni konventsiooni lisa 11 punktiga 2.26 nähakse Euroopa Lennuliikluse Ohutuse Organisatsiooni ohutusnõuetega ESARR 1 ette ohutustaseme kontroll ja hindamine vastavalt teatavate õhuruumiosade puhul kindlaks määratud lubatud ohutustasemele. Samas tuleb sellised tasemed veel täielikult kehtestada ühenduse tasandil ning seepärast tuleb neid käesolevas määruses hiljem arvesse võtta.

(7) Kõigi aeronavigatsiooniteenuste, samuti lennuliiklusvoo juhtimise ja õhuruumi korraldamise puhul kasutatakse funktsionaalseid süsteeme, mis võimaldavad lennuliikluse korraldamist. Seetõttu tuleks funktsionaalsete süsteemide muudatuste üle teostada ohutusjärelevalvet.

(8) Määruse (EÜ) nr 552/2004 artikli 7 kohaselt peab riiklik järelevalveasutus võtma kõik vajalikud meetmed, kui süsteem või selle koostisosa ei vasta asjakohastele nõuetele. Sellega seoses ja eelkõige kuna tuleb välja anda ohutusjuhis, peaksid riiklikud järelevalveasutused kohustama EÜ deklaratsioonide väljaandmisega seotud teavitatud asutusi teostama seoses kõnealuse tehnilise süsteemiga konkreetset uurimist.

(9) Riiklikele järelevalveasutustele tuleks anda piisavalt aega muudatuste ohutusjärelevalveks ettevalmistumisel, eelkõige seoses eesmärkide ja standardite määratlemisega. Kõnealust määratlemist tuleks toetada asjakohaste ühenduse spetsifikatsioonidega ja muude suunistega.

(10) Riiklike järelevalveasutuste iga-aastaste ohutusjärelevalvet käsitlevate aruannetega suurendatakse ohutusjärelevalve läbipaistvust ja usaldusväärsust. Kõnealused aruanded tuleks esitada liikmesriigile, kes on asjaomase asutuse määranud või asutanud. Lisaks sellele tuleks kõnealuseid aruandeid kasutada seoses piirkondliku koostööga ja rahvusvahelise ohutusjärelevalve kontrolliga. Aruandes kajastatavad tegevused peaksid hõlmama asjakohast teavet, mis käsitleb ohutusnäitajate kontrolli, kontrollitavate organisatsioonide vastavust kohaldatavatele ohutusnõuetele, ohutusauditikava, ohutusargumentide läbivaatamist, funktsionaalsete süsteemide muudatusi, mida organisatsioonid on teinud vastavalt asutuste heakskiidetud menetlustele ja riiklike järelevalveasutuste väljaantud ohutusjuhistele.

(11) Vastavalt määruse (EÜ) nr 550/2004 artikli 2 lõikele 4 võtavad riiklikud järelevalveasutused kõik vajalikud meetmed omavaheliseks tihedaks koostööks, et tagada piisav järelevalve selliste aeronavigatsiooniteenuse osutajate üle, kellel on ühe liikmesriigi käest saadud kehtiv sertifikaat, kuid kes samuti osutavad teise liikmesriigi vastutusalasse kuuluva õhuruumiga seotud teenuseid. Asutused peaksid eelkõige vahetama organisatsioonide ohutusjärelevalvega seotud asjakohast teavet.

(12) Komisjoni määrust (EÜ) nr 2096/2005 tuleks vastavalt muuta, et tagada ühtse Euroopa taeva rakendamise järjepidevus.

(13) Käesolevas määruses sätestatud meetmed on kooskõlas ühtse taeva komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Sisu ja reguleerimisala

1. Käesoleva määrusega kehtestatakse ohutusjärelevalve üldise lennuliikluse aeronavigatsiooniteenuste, lennuliiklusvoo juhtimise ja õhuruumi korraldamise suhtes, määratledes ja võttes vastu Euroopa Lennuliikluse Ohutuse Organisatsiooni ohutusnõuded lennuliikluse korraldamise ohutusjärelevalve kohta (ESARR 1), mis anti välja 5. novembril 2004.

2. Käesolevat määrust kohaldatakse riiklike järelevalveasutuste ja nende poolt tunnustatud organisatsioonide tegevuse suhtes, mis on seotud aeronavigatsiooniteenuste, lennuliiklusvoo juhtimise ja õhuruumi korraldamise ohutusjärelevalvega.

Artikkel 2

Mõisted

Käesoleva määruse kohaldamisel kasutatakse määrusega (EÜ) nr 549/2004 kehtestatud mõisteid.

Lisaks kasutatakse järgmisi mõisteid:

1. „parandusmeetmed” – tegevus avastatud mittevastavuse kõrvaldamiseks;

2. „funktsionaalne süsteem” – süsteemide, menetluste ja inimressursside ühendamine lennuliikluse korraldamiseks;

3. „organisatsioon” – aeronavigatsiooniteenuse osutaja või lennuliiklusvoo juhtimisega või õhuruumi korraldamisega tegelev üksus;

4. „protsess” – omavahel seotud või interaktiivsete tegevuste kogum, mis muundab sisendid väljunditeks;

5. „ohutusargument” – näide ja tõestus, et kavandatud muudatust saab rakendada olemasoleva õigusliku raamistikuga kehtestatud eesmärkide ja standardite kohaselt ning kooskõlas ohutusnõuetega;

6. „ohutusjuhis” – riikliku järelevalveasutuse välja antud või kinnitatud dokument, millega määratakse meetmed, mida rakendada funktsionaalses süsteemis ohutuse taastamiseks, kui tõendid osutavad, et lennuliikluse ohutus võib vastasel juhul väheneda;

7. „ohutuseesmärk” – kvalitatiivne või kvantitatiivne hinnang, millega määratletakse ohu tekkimise suurim sagedus või tõenäosus;

8. „ohutusaudit” – riiklike järelevalveasutuste poolt või nimel teostatud korrapärane ja sõltumatu kontroll, et määrata kindlaks, kas kogu ohutusalane tegevus või menetluste ja nende tulemuste, toodete või teenustega seotud osad vastavad ohutusalaste tegevuste nõuetele, kas neid rakendatakse tõhusalt ning kas need sobivad oodatavate tulemuste saavutamiseks;

9. „ohutusnõuded” – aeronavigatsiooniteenuste osutamiseks või lennuliiklusvoo juhtimiseks ja õhuruumi korraldamiseks ühenduse või riiklike eeskirjadega kehtestatud nõuded, mis käsitlevad tehnilist- ja tegevuspädevust, sobivust kõnealuste teenuste osutamiseks ja ülesannete täitmiseks, ohutusjuhtimist ja ohutussüsteeme ning nende koostisosasid ja seotud menetlusi;

10. „ohutusnormid” – riski maandamise vahendid, mis on tuletatud riski maandamise strateegiast, mis võimaldab saavutada teatavat ohutuseesmärki, sealhulgas organisatsioonilised, kasutus-, menetlus-, talitus-, tõhusus- ja koostalitusnõuded või keskkonnaomadused;

11. „kontrollimine” – teatavate nõuete täitmise kinnitamine objektiivsete tõendite kontrollimise teel.

Artikkel 3

Ohutusjärelevalve

1. Riiklikud järelevalveasutused teostavad ohutusjärelevalvet aeronavigatsiooniteenuste ning lennuliiklusvoo juhtimise ja õhuruumi korraldamise suhtes kohaldavate nõuete järelevalve osana, et jälgida kõnealuste tegevuste ohutust ja kontrollida kohaldatavate ohutusnõuete ja nende rakenduskorra täitmist.

2. Kokkuleppe sõlmimisel, mis hõlmab selliste organisatsioonide järelevalvet, kes tegelevad funktsionaalsete õhuruumiosadega, mis hõlmavad mitme liikmesriigi vastutusalasse kuuluvat õhuruumi, määratlevad ja jagavad asjaomased liikmesriigid ohutusjärelevalve vastutusvaldkonnad viisil, millega tagatakse, et:

a) käesoleva määruse sätete rakendamiseks on olemas konkreetsed vastutusalad;

b) liikmesriikidel on ülevaade ohutusjärelevalve mehhanismist ja selle tulemustest.

Liikmesriigid vaatavad korrapäraselt läbi kokkuleppe ja selle tegeliku rakendamise, pidades eelkõige silmas saavutatud ohutusnäitajaid.

Artikkel 4

Ohutusnäitajate jälgimine

1. Riiklikud järelevalveasutused jälgivad ja hindavad korrapäraselt ohutustaset ning selle vastavust nende vastutusalasse kuuluvate õhuruumiosade suhtes kohaldatavatele ohutusnõuetele.

2. Riiklikud järelevalveasutused kasutavad ohutuse jälgimise tulemusi, et eelkõige määrata kindlaks valdkonnad, kus ohutusnõuete täitmist on vaja kontrollida eeliskorras.

Artikkel 5

Ohutusnõuete täitmise kontroll

1. Riiklikud järelevalveasutused kehtestavad menetluse, et kontrollida järgmist:

a) ohutusnõuete täitmine enne sellise sertifikaadi välja andmist või kehtivuse pikendamist, mida on vaja aeronavigatsiooniteenuste osutamiseks, sealhulgas sellega seotud ohutusalaste tingimuste täitmine;

b) määruse (EÜ) nr 550/2004 artikli 8 kohaselt välja antud määramisaktis sätestatud mis tahes ohutusalaste tingimuste täitmine;

c) organisatsioonide pidev vastavus kohaldatavatele ohutusjärelevalvenõuetele;

d) selliste ohutuseesmärkide, ohutusnormide ja muude ohutusalaste tingimuste täitmine, mis on määratletud järgmiselt: i) EÜ deklaratsioonis süsteemide vastavustõendamise kohta, sealhulgas mis tahes asjakohases EÜ deklaratsioonis süsteemi koostisosade vastavuse või kasutussobivuse kohta ning ii) riski hindamise ja maandamise menetlustes, mis on ette nähtud aeronavigatsiooniteenuste, lennuliiklusvoo juhtimise ja õhuruumi korraldamise suhtes kohaldatavate ohutusnõuetega;

e) ohutusjuhiste rakendamine.

2. Lõikes 1 nimetatud menetluse puhul kehtivad järgmised tingimused:

a) menetlust teostatakse dokumenteeritud korra alusel;

b) menetlust toetatakse dokumentidega, millega antakse ohutusjärelevalve töötajatele nende ülesannete täitmiseks juhiseid;

c) menetlusega antakse asjaomasele organisatsioonile ohutusjärelevalve tulemuste kohta teavet;

d) menetlus tugineb artiklite 6, 8 ja 9 kohaselt teostatud ohutusauditeile ja hindamistele;

e) menetluse kaudu antakse riiklikele järelevalveasutustele tõendusmaterjali, mida on vaja, et võtta täiendavaid meetmeid, sealhulgas määruse (EÜ) nr 549/2004 artikliga 9 ja määruse (EÜ) nr 550/2004 artikli 7 lõikega 7 ettenähtud meetmed, juhul kui ohutusnõudeid ei täideta.

Artikkel 6

Ohutusauditid

1. Ohutusauditeid teostavad riiklikud järelevalveasutused või nende poolt volitatud tunnustatud organisatsioonid.

2. Lõikes 1 viidatud ohutusauditite puhul kehtivad järgmised tingimused:

a) ohutusaudititega antakse riiklikele järelevalveasutustele tõendusmaterjali kohaldatavate ohutusnõuete ja nende rakenduskorra täitmise kohta, hinnates parandusmeetmete võtmise vajadust;

b) ohutusauditid on sõltumatud organisatsiooni sisekontrollist ja moodustavad osa organisatsiooni ohutus- või kvaliteedijuhtimise süsteemist;

c) ohutusauditeid teostavad artikli 11 nõuete kohaselt kvalifitseeritud audiitorid;

d) ohutusauditeid kohaldatakse kogu rakenduskorra või selle osade, menetluste, toodete või teenuste suhtes;

e) ohutusaudititega määratakse kindlaks: i) rakenduskorra vastavus ohutusnõuetele; ii) võetud meetmete vastavus rakenduskorrale; iii) võetud meetmete tulemuste vastavus rakenduskorra oodatud tulemustele;

f) ohutusauditite alusel võetakse parandusmeetmeid mis tahes nõuetele mittevastavuse lõpetamiseks artikli 7 kohaselt.

3. Määruse (EÜ) nr 2096/2005 artikliga 7 ettenähtud kontrolliprogrammi raames kehtestavad ja ajakohastavad riiklikud järelevalveasutused vähemalt korra aastas ohutusauditikava, et:

a) hõlmata kõiki ohutusega seotud valdkondi, keskendudes valdkondadele, kus on tekkinud probleeme;

b) hõlmata kõiki riiklike järelevalveasutuste järelevalve all toimivaid organisatsioone ja teenuseid;

c) tagada et auditid teostatakse vastavalt organisatsioonide tegevuste riskitasemele;

d) tagada, et kahe aasta jooksul teostatakse piisavalt auditeid kontrollimaks kõigi kõnealuste organisatsioonide vastavust kohaldatavatele ohutusnõuetele kõigis olulistes valdkondades;

e) tagada parandusmeetmete rakendamise kontroll.

4. Riiklikud järelevalveasutused võivad muuta kavandatud auditite rakendusala ja kaasata vajaduse korral täiendavaid auditeid.

5. Riiklikud järelevalveasutused otsustavad, millist korda, osasid, teenuseid, tooteid, asukohti ja tegevusi auditeeritakse teatava ajavahemiku jooksul.

6. Ohutusauditi käigus dokumenteeritakse nõuetele mittevastavused ja auditi käigus tehtud märkused. Mittevastavused tõendatakse ja määratletakse vastavalt kohaldatavatele ohutusnõuetele ja nende rakenduskorrale, mille suhtes auditit teostati.

Koostatakse auditeerimisaruanne, mis hõlmab üksikasju mittevastavuste kohta.

Artikkel 7

Parandusmeetmed

1. Riiklik järelevalveasutus teatab auditi tulemustest auditeeritud organisatsioonile ja nõuab samaaegselt parandusmeetmete võtmist, et parandada tuvastatud mittevastavus, ilma et see piiraks kohaldatavate ohutusnõuetega ettenähtud täiendavate meetmete võtmist.

2. Auditeeritud organisatsioon määrab kindlaks mittevastavuse parandamiseks vajalikud parandusmeetmed ja nende rakendamise ajavahemiku.

3. Riiklik järelevalveasutus hindab auditeeritud organisatsiooni määratud parandusmeetmeid ja nende rakendamiskorda ning kinnitab need, kui need on hinnangu kohaselt mittevastavuse parandamiseks piisavad.

4. Auditeeritud organisatsioon võtab riikliku järelevalveasutuse kinnitatud parandusmeetmed. Kõnealused parandusmeetmed ja nende järelmeetmed tuleb rakendada riikliku järelevalveasutuse kinnitatud ajavahemiku jooksul.

Artikkel 8

Funktsionaalse süsteemi muudatuste ohutusjärelevalve

1. Otsustades, kas teha oma funktsionaalses süsteemis ohutusega seotud muudatusi, kasutab organisatsioon ainult riiklike järelevalveasutuste kinnitatud menetlusi. Lennuliiklus-, side-, navigatsiooni- või jälgimisteenuste osutajate puhul kinnitavad riiklikud järelevalveasutused kõnealused menetlused määruse (EÜ) nr 2096/2005 kohaselt.

2. Organisatsioon teatab riiklikule järelevalveasutusele kõigist ohutusega seotud kavandatud muudatustest. Sel eesmärgil kehtestab riiklik järelevalveasutus riigi õiguse kohase haldusmenetluse.

3. Kui ei kohaldata artiklit 9, võivad organisatsioonid rakendada teatatud muudatuse käesoleva artikli lõikes 1 osutatud menetluste kohaselt.

Artikkel 9

Kavandatud muudatuste läbivaatamise kord

1. Riiklik järelevalveasutus vaatab läbi ohutusargumendid, mis on seotud uue funktsionaalse süsteemiga või organisatsiooni kavandatud muudatustega olemasolevas funktsionaalses süsteemis:

a) kui määruse (EÜ) nr 2096/2005 II lisa punkti 3.2.4 kohaselt teostatud tõsiduse hindamisel määratakse ohutegurite võimaliku mõju tõsidusastmeks 1 või 2, või

b) kui muutuste rakendamiseks on vaja kehtestada uued lennundusstandardid.

Kui riiklik järelevalveasutus leiab, et on vaja läbi vaadata alapunktides a ja b hõlmamata olukorrad, teatab riiklik järelevalveasutus organisatsioonile, et teatatud muudatustega seotud ohutusnäitajad vaadatakse läbi.

2. Läbivaatamist teostatakse vastavalt uue funktsionaalse süsteemi või olemasolevas funktsionaalses süsteemis tehtavate muudatuste riskitasemele.

Läbivaatamise puhul kehtivad järgmised tingimused:

a) läbivaatamine toimub dokumenteeritud korra alusel;

b) läbivaatamist toetatakse dokumentidega, millega antakse ohutusjärelevalve töötajatele nende ülesannete täitmiseks juhiseid;

c) võetakse arvesse kavandatud muudatustega seotud ohutuseesmärke, ohutusnorme ja muid ohutusalaseid tingimusi, mis on sätestatud: i) EÜ deklaratsioonides süsteemide vastavustõendamise kohta; ii) EÜ deklaratsioonides süsteemi koostisosade vastavuse või kasutussobivuse kohta või iii) kohaldatavate ohutusnõuete kohaselt kehtestatud riski hindamise ja maandamise dokumentides;

d) vajaduse korral määratletakse muudatuste rakendamisega seotud täiendavad ohutusalased tingimused;

e) hinnatakse esitatud ohutusargumentide vastuvõetavust, võttes arvesse järgmist: i) ohtude määratlemine; ii) järjepidevus tõsidusastmete määramisel; iii) ohutuseesmärkide põhjendatus; iv) ohutusnormide ja muude määratletud ohutusalaste tingimuste põhjendatus, tõhusus ja rakendatavus; v) tõestus, et ohutuseesmärke, ohutusnorme ja muid ohutusalaseid tingimusi täidetakse jätkuvalt; vi) tõestus, et ohutusargumentide väljatöötamise menetlus vastab kohaldatavatele ohutusnõuetele;

f) kontrollitakse menetlusi, mida organisatsioonid kasutavad ohutusargumentide väljatöötamiseks seoses uue funktsionaalse süsteemiga või kavandatavate muudatustega olemasolevas funktsionaalses süsteemis;

g) hinnatakse vajadust kontrollida pidevat vastavust nõuetele;

h) tehakse vajalikku koostööd lennukõlblikkuse ja -tegevuse ohutusjärelevalvet teostavate asutustega;

i) teatatakse kavandatavate muudatuste vastuvõtmisest (vajaduse korral teatavatel tingimustel) või tagasilükkamisest koos põhjendustega.

3. Läbivaatamisel kaalutud muudatuste rakendamise peab heaks kiitma riiklik järelevalveasutus.

Artikkel 10

Tunnustatud organisatsioonid

1. Kui riiklik järelevalveasutus volitab artikli 9 lõike 2 kohaste ohutusauditite või läbivaatamiste teostamiseks tunnustatud organisatsiooni, tagab ta, et kriteeriumid, mille alusel valitakse määruse (EÜ) nr 550/2004 artikli 3 kohaselt tunnustatud organisatsioonide hulgast volitatud organisatsioon, hõlmavad järgmist:

a) tunnustatud organisatsioonil on varasemaid kogemusi lennundusüksuste ohutuse hindamisel;

b) tunnustatud organisatsioon ei ole samal ajal kaasatud asjaomase organisatsiooni ohutus- või kvaliteedijuhtimise süsteemi sisetegevustesse;

c) kõik ohutusauditite või läbivaatamistega seotud töötajad on nõuetekohaselt koolitatud ja kvalifitseeritud ning vastavad käesoleva määruse artikli 11 lõikes 3 sätestatud kvalifikatsioonikriteeriumidele.

2. Tunnustatud organisatsioon nõustub võimalusega, et teda auditeerib riiklik järelevalveasutus või selle poolt volitatud organ.

3. Riiklikud järelevalveasutused peavad registrit tunnustatud organisatsioonide kohta, kes on nende nimel volitatud teostama ohutusauditeid või läbivaatamisi. Registris kajastatakse vastavust lõikes 1 sätestatud nõuetele.

Artikkel 11

Ohutusjärelevalve suutlikkus

1. Liikmesriigid tagavad, et riiklikel järelevalveasutustel oleks vajalik suutlikkus teostada kõigi nende järelevalve alla kuuluvate organisatsioonide ohutusjärelevalvet, sealhulgas piisavalt vahendeid käesolevas määruses määratletud ülesannete täitmiseks.

2. Riiklikud järelevalveasutused koostavad ja ajakohastavad iga kahe aasta järel hinnangu inimressursside kohta, mida on vaja käesoleva määrusega ettenähtud menetluste analüüsil põhineva ohutusjärelevalve teostamiseks ja kõnealuste menetluste rakendamiseks.

3. Riiklikud järelevalveasutused tagavad, et kõik ohutusjärelevalvega tegelevad isikud on pädevad nõutud ülesannete täitmiseks. Sellega seoses riiklikud järelevalveasutused:

a) määratlevad ja dokumenteerivad hariduse, koolituse, tehnilised ja/või rakenduslikud teadmised, kogemused ja kvalifikatsiooni, mida on vaja nende struktuuri raames ohutusjärelevalvega seotud iga ametikoha tööülesannete täitmiseks;

b) tagavad nende struktuuri raames ohutusjärelevalvega tegelevatele töötajatele erikoolituse;

c) tagavad, et ohutusauditeid teostavad töötajad, sealhulgas tunnustatud organisatsioonide töötajad, vastavad riikliku järelevalveasutuse määratletud kvalifikatsioonikriteeriumidele. Kriteeriumid hõlmavad: i) teadmisi ja arusaamist aeronavigatsiooniteenuste osutamise, lennuliiklusvoo juhtimise ja õhuruumi korraldamisega seotud nõuetest, mille täitmise kontrollimiseks teostatakse ohutusauditeid; ii) hindamismeetodite kasutamist; iii) auditi haldamiseks vajalikke oskusi; iv) audiitorite pädevuse tõendamist hindamise teel või muul vastuvõetaval viisil.

Artikkel 12

Ohutusjuhis

1. Riiklik järelevalveasutus annab välja ohutusjuhise, kui funktsionaalses süsteemis on tuvastatud ohuolukord, mille likvideerimiseks on vaja võtta viivitamatult meetmeid.

2. Ohutusjuhis edastatakse asjaomastele organisatsioonidele ja see sisaldab vähemalt järgmist teavet:

a) ohuolukorra määratlemine;

b) mõjutatud funktsionaalse süsteemi määratlemine;

c) vajalikud meetmed ja nende põhjendus;

d) vajalike meetmete rakendamise tähtaeg ning

e) ohutusjuhise jõustumise kuupäev.

3. Riiklik järelevalveasutus edastab ohutusjuhise koopia teistele asjaomastele riiklikele järelevalveasutustele, eelkõige funktsionaalse süsteemi ohutusjärelevalvega seotud järelevalveasutustele, ning komisjonile, Euroopa Lennundusohutusametile ja vajaduse korral Euroopa Lennuliikluse Ohutuse Organisatsioonile.

4. Riiklik järelevalveasutus kontrollib kohaldavate ohutusjuhendite täitmist.

Artikkel 13

Ohutusjärelevalve register

Riiklik järelevalveasutus võimaldab või säilitab juurdepääsu ohutusjärelevalvega seotud asjakohasele registrile, sealhulgas ohutusauditite aruannetele ja muudele ohutusalastele dokumentidele, mis on seotud sertifikaatidega, määramistega, muudatuste ohutusjärelevalvega, ohutusjuhistega ja tunnustatud organisatsioonide kasutamisega.

Artikkel 14

Ohutusjärelevalve aruandlus

1. Riiklik järelevalveasutus koostab igal aastal ohutusjärelevalvearuande käesoleva määruse kohaselt võetud meetmete kohta. Aruanne hõlmab ka järgmist teavet:

a) riikliku järelevalveasutuse organisatsiooniline struktuur ja menetlused;

b) sellise liikmesriigi vastutusalasse kuuluv õhuruum, kes kehtestas või määras riikliku järelevalveasutuse ja riikliku järelevalveasutuse järelevalve alla kuuluvad organisatsioonid;

c) tunnustatud organisatsioonid, kes on volitatud teostama ohutusauditeid;

d) järelevalveasutuse olemasolevad vahendid;

e) riikliku järelevalveasutuse teostatud ohutusjärelevalvemenetluste käigus tuvastatud mis tahes ohutusalased küsimused.

2. Liikmesriigid kasutavad riiklike järelevalveasutuste koostatud aruandeid määruse (EÜ) nr 549/2004 artikli 12 kohaselt komisjonile esitatavate aastaaruannete koostamisel.

3. Ohutusjärelevalve aastaaruanne tehakse kättesaadavaks liikmesriikidele, kes on seotud funktsionaalsete õhuruumiosadega ja rahvusvaheliste kokkulepete kohaste programmide või tegevustega, et jälgida või auditeerida aeronavigatsiooniteenuste, lennuliiklusvoo juhtimise ja õhuruumi korraldamise ohutusjärelevalve rakendamist.

Artikkel 15

Teabe vahetamine riiklike järelevalveasutuste vahel

Riiklikud järelevalveasutused võtavad meetmed, et teha määruse (EÜ) nr 550/2004 artikli 2 lõike 4 kohaselt tihedat koostööd ja vahetada mis tahes asjakohast teavet, et tagada kõigi piiriüleseid teenuseid osutavate organisatsioonide ohutusjärelevalve.

Artikkel 16

Määruse (EÜ) nr 2096/2005 muudatus

Komisjoni määruse (EÜ) nr 2096/2005 artikli 5 lõige 3 tunnistatakse kehtetuks.

Artikkel 17

Üleminekusäte

Liikmesriigid võivad artikli 9 lõike 3 kohaldamist edasi lükata kuni 1. novembrini 2008. Kui liikmesriigid seda teevad, teatavad nad sellest komisjonile.

Artikkel 18

Jõustumine

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 8. november 2007 Komisjoni nimel asepresident Jacques BARROT

(1) ELT L 96, 31.3.2004, lk 10.

(2) ELT L 96, 31.3.2004, lk 1.

(3) ELT L 96, 31.3.2004, lk 26.

(4) ELT L 335, 21.12.2005, lk 13.